**Hovz-e Soltan** (perz. حُوظِ سُلطان) je slano jezero u centralnom Iranu, na sjeveru Komske pokrajine. Smješteno je približno 30 km sjeverno od Koma odnosno oko 80 km južno od Teherana. Ovisno o godišnjem dobu površina jezera kreće se između 240 i 280 km³, dubina mu iznosi najviše 1,0 m odnosno volumen do 140,000.000 m³, no prilikom suša u potpunosti ishlapi. Vodom se napaja prvenstveno pomoću zapadnih rukavaca rijeke Rud-e Šur dok je količina padalina zanemariva. Prosječna nadmorska visina površine jezera jest 798 m.

Geografija
----------

*Glavni članak: Geografija Irana*

|  |  |  |
| --- | --- | --- |
| Panorame Hovz-e Soltana sa sjevera |  | Panorame Hovz-e Soltana sa sjevera |
| Panorame Hovz-e Soltana sa sjevera |

Hovz-e Soltan se nalazi na sjeveru Iranske visoravni i dijeli slične geološke i stratigrafske karakteristike s Namakom i pustinjom Dašt-e Kavir koji se protežu prema istoku. Prožimajuća zona sastoji se od horstova prekambrijske kristalizirane podloge i sedimenata paleozojske platforme, a na površini prevladavaju kambrijsko-trijaske sedimentne stijene u ravnicama odnosno magmatske stijene na uzvisinama. Litoralni pojas prema proširenoj depresiji na istoku izrazito je blagog nagiba, na zapadu je nešto strmiji (<1%), dok je prema planinama Kuh-e Šur-Češme (1222 m) na sjeveru odnosno Kuh-e Kol-Tape (950 m) i Kuh-e Čarh-e Sefid (1115 m) na jugu nagib najveći i iznosi 2 ‒ 5%. Prilikom visokog vodostaja jezero je elipsastog oblika i proteže se 24 km u smjeru istok-zapad odnosno 12 km u smjeru sjever-jug i ima površinu od 280 km³, dok tokom ljetnih suša nakupljena voda brzo ishlapi ostavljajući iza sebe bijelo prostranstvo. Debljina slanih naslaga kreće se između 20 i 46 m, a sastoji se od natrijevog klorida (NaCl), kalijevog klorida (KCl), magnezijevog sulfata (MgSO4), magnezijevog klorida (MgCl2) i natrijevog sulfata (Na2SO4). Najbliža jezera Hovz-e Soltanu položena u istoj depresiji su Gadir-e Asb smješten 70 km jugoistočno i Namak koji se nalazi oko 90 km prema istoku. Oba slana jezera su na ‒10 m manjoj visini. Veliki karavan-saraji poput Dair-e Gačina i Sangi-Muhamedabada svjedoče da su se ravnicama između Hovz-e Soltana i Namaka historijski protezali putevi koji su spajali Teheran i Raj na sjeveru s Komom, Kašanom, Isfahanom i Jazdom na jugu. Oko 10 km sjeverno od Hovz-e Soltana nalazi se i karavan-saraj Sangi-Aliabad odnosno utvrde Kale-je Sorh i Kale-je Hovz-e Soltan čija okolica obiluje prahistorijskim nalazištima. S obzirom da ga presjeca zračna linija Teheran‒Kom, uz neposrednu blizinu jezera nalaze se i suvremeni prometni pravci poput autoceste 7 i ceste 71 (2,5 km zapadno) odnosno dvaju željezničkih pruga s obje strane. Osam kilometara zapadno od Hovz-e Soltana nalazi se i velika avijacijska baza Kušk-e Nosrat. Na obalama jezera ne postoje veća naselja, a njegovo gospodarsko iskorištavanje ograničeno je na nekoliko manjih farmi uz unutrašnje delte pritoka i solanu na jugu.

Hidrologija
-----------

Hovz-e Soltan u hidrološkom i hidrogeološkom smislu pripada slivu Namaka, a vodom ga prvenstveno napajaju zapadni rukavci rijeke Rud-e Šur koji na istočnoj obali oblikuju prostranu unutrašnju deltu bez oticanja. Zbog vrlo blage konfiguracije terena ovaj je fenomen u manjoj je mjeri također prisutan uz sjeverne i južne obale gdje ga napaja i nekoliko sezonskih pritoka. Okolicom jezera prevladava hladna pustinjska klima (BWk) s prosječnom temperaturom od 17°C odnosno količinom padalina do 200 mm godišnje. Paleoklimatološka istraživanja pokazuju da je prilikom posljednjeg ledenog doba količina padalina bila 48,4% veća i prosječna temperatura 5,6°C niža u odnosu na današnju što se jako odrazilo na geomorfologiju. Hladni klimatski uvjeti uzrokovali su stvaranje ledenjaka na okolnim masivima, a početna egzaracija odnosno kasnija fluvijalna erozija oblikovali su plodne aluvijalne terase na kojima su pronađene neke od najstarijih prahistorijskih civilizacija u Iranu. Sudeći prema jezerskim rubnim terasama, postoje čvrste indicije da su Hovz-e Soltan i Namak nekad bili spojeni u jedno jezero približne visine od 820 m.

Flora i fauna
-------------

*Glavni članci: Flora i fauna Irana*
Flora Hovz-e Soltana uvjetovana je klimom i visokim stupnjem saliniteta, a uključuje razne sukulente i halofite karakteristične za pustinjske i polupustinjske predjele. Najzastupljeniji rod je tamaris koji uključuje vrste *T. arceuthoides*, *T. kotschyi*, *T. passerinoides*, *T. tetragyna* i *T. ramosissima*. Fauna Hovz-e Soltana po pitanju gmazova i ptica istovjetna je Namaku odnosno Dašt-e Kaviru, dok je broj velikih sisavaca bitno manji zbog okružujuće prometne infrastrukture.

Veze
----

* Geografija Irana
* Popis iranskih jezera

Literatura
----------

* (`en`) Abtahi, Morteza; Saif, Abdollah; Khosroshahi, Mohammad (4. 2. 2012.). *Investigation of the last Quaternary climate from the geomorphic evidence in Namak Lake basin, Central Iran*. Journal of Geography and Regional Planning. **V. 3**. Nairobi: Academic Journals. str. 93.-107. DOI:10.5897/JGRP11.124. ISSN 2070-1845. OCLC 701718846.
* (`en`) Ehlers, Eckart (20. 7. 2002.). *Qom Lake*. Encyclopædia Iranica. New York: Columbia University.
* (`en`) Fayazi, Farajollah (1991.). *Sedimentological studies in the Qom area Central Iran: a, evaporites of the Howz-e-Soltan lake basin; b, sedimentology, diagenesis and porosity of the Qom Formation*. Norwich: University of East Anglia. OCLC 556372999.
* (`fa`)(`en`) Panah Pur, Heydar; Tavakkoli Neku, Hossein; Adnani, Mahdi; Naeini, Mohammad Reza; Kazemi, Mohammad; Javid Kiya, Hamid Reza (2008.). *Collection, Identification, Maintenance, Evaluation, Regeneration, and Utilization of Forest Trees and Shrubs Genetic Resources in Qom Province*. Qom: Qom Agricultural and Natural Resources Research Center. Arhivirano iz originala na datum 2020-10-22. Pristupljeno 2013-05-10.
* (`en`) Rohban, Rokhsareh; Amoozegar, Mohammad Ali; Ventosa, Antonio (27. 11. 2008.). *Screening and isolation of halophilic bacteria producing extracellular hydrolyses from Howz Soltan Lake, Iran*. Journal of Industrial Microbiology & Biotechnology. **XXXVI. 3**. Berlin: Springer. str. 333.-340. DOI:10.1007/s10295-008-0500-0. ISSN 1367-5435. OCLC 423464530.

Ostali projekti

|  |  |
| --- | --- |
|  | U Wikimedijinoj ostavi ima još materijala vezanih za: **Hovz-e Soltan** |